pythainlp/thaigov-v2-corpus-22032023 huggingface dataset:
วันพุธที่ 24 สิงหาคม 2565
ไทยหารือความร่วมมือ ADB  เพื่อเสริมสร้างศักยภาพภาคเกษตรทุกด้าน
ไทยหารือความร่วมมือ ADB  เพื่อเสริมสร้างศักยภาพภาคเกษตรทุกด้าน
นายสมชวน รัตนมังคลานนท์ รองปลัดกระทรวงเกษตรและสหกรณ์ และ Dr. Wan Farisan Bin Wan Sulaima Executive Director ของธนาคารพัฒนาเอเชีย (Asian Development Bank: ADB) ร่วมหารือเพื่อเสริมสร้างศักยภาพภาคเกษตรและหารือในโครงการการปรับตัวต่อการเปลี่ยนแปลงสภาพภูมิอากาศในภาคเกษตรเพื่อการฟื้นตัวและความยั่งยืนในพื้นที่สูง (Climate Change Adaptation in Agriculture for Enhanced Recovery and Sustainability of Highlands) โดยมี นางสาววนิดา กำเนิดเพ็ชร์ ผู้อำนวยการสำนักการเกษตรต่างประเทศ นางเบญจวรรณ ศิริโพธิ์ ผู้เชี่ยวชาญด้านนโยบายเศรษฐกิจการเกษตรระหว่างประเทศ และผู้แทนหน่วยงานในสังกัดกระทรวงเกษตรและสหกรณ์ เข้าร่วม ณ ห้องประชุมกระทรวงเกษตรและสหกรณ์
สำหรับการหารือในครั้งนี้ ประเทศไทยมีความมุ่งมั่นในการดำเนินงานเพื่อลดจำนวนผู้อดอยากหิวโหยภายในประเทศและส่งเสริมความมั่นคงด้านอาหารและโภชนาการในทุกระดับ โดยน้อมนำ “ปรัชญาเศรษฐกิจพอเพียง” เป็นแนวทางในการเสริมสร้างความมั่นคงทางอาหารอย่างยั่งยืน เน้นการส่งเสริมการผลิตในครัวเรือนที่สร้างภูมิคุ้มกันทางสังคมและเศรษฐกิจให้แก่ชุมชน โดยเฉพาะในช่วงที่มีการแพร่ระบาดของโควิด-19 การดำเนินงานของไทยในด้านการสร้างความมั่นคงอาหารและโภชนาการ เช่น การบริโภคอาหารโปรตีนสูงจากแมลง เช่น จิ้งหรีด และการใช้โมเดลเศรษฐกิจสู่การพัฒนาที่ยั่งยืน BCG Economy ซึ่งเป็นการพัฒนาเศรษฐกิจชีวภาพ (Bioeconomy) เศรษฐกิจหมุนเวียน (Circular Economy) และเศรษฐกิจสีเขียว (Green Economy) ไปพร้อมกัน เพื่อการพัฒนาที่ยั่งยืน โดยเน้นย้ำความสำคัญของการประยุกต์ใช้เทคโนโลยี นวัตกรรมด้านเกษตร และองค์ความรู้ในการปรับเปลี่ยนระบบอาหารสู่ความยั่งยืน โดยกระทรวงเกษตรและสหกรณ์ได้จัดทำปฏิทินผลผลิตสินค้าเกษตรรายเดือนระดับจังหวัด (Provincial Crop Calendar) เพื่อบริหารจัดการความมั่นคงทางอาหารและโภชนาการในระดับพื้นที่ ซึ่งช่วยเพิ่มขีดความสามารถในการรับมือและเตรียมความพร้อมด้านอาหารของแต่ละพื้นที่ในภาวะวิกฤติ รวมทั้งช่วยให้สามารถบริหารจัดการผลผลิตที่ออกสู่ตลาดได้อย่างมีประสิทธิภาพมากขึ้น
กระทรวงเกษตรและสหกรณ์ โดยสำนักงานเศรษฐกิจการเกษตร เป็นหน่วยงานรับผิดชอบหลักโครงการการปรับตัวต่อการเปลี่ยนแปลงสภาพภูมิอากาศในภาคเกษตรเพื่อการฟื้นตัวและความยั่งยืนในพื้นที่สูง (Climate Change Adaptation in Agriculture for Enhanced Recovery and Sustainability of Highlands) ที่ จังหวัดน่าน ซึ่งโครงการนี้ช่วยลดความเปราะบางและส่งเสริมความสามารถในการปรับตัวของชุมชนและระบบนิเวศพื้นที่สูง ลดผลกระทบจากการเปลี่ยนแปลงสภาพภูมิอากาศในปัจจุบันและในอนาคต แก้ไขปัญหาที่เกิดขึ้นจากการเปลี่ยนแปลงสภาพภูมิอากาศต่อภาคเกษตร โดยส่งเสริมเกษตรกรรมเท่าทันภูมิอากาศ (Climate Smart Agriculture: CSA) สนับสนุนการฟื้นตัวจากผลกระทบในมิติสังคมและเศรษฐกิจจากการแพร่ระบาดของโรคโควิด-19 พัฒนา ฟื้นฟู ความมั่นคงด้านอาหารในจังหวัดน่าน เพื่อให้บรรลุผลระยะยาวที่ต้องการความสามารถในการแข่งขันทางการเกษตรที่ดีขึ้นบนพื้นที่สูง
ทั้งนี้ รองปลัดกระทรวงเกษตรและสหกรณ์ได้มอบหมายให้สำนักการเกษตรต่างประเทศ สำนักงานปลัดกระทรวงเกษตรและสหกรณ์ ประสานงานร่วมกับ ADB ในการหารือแนวทางการดำเนินงานร่วมกันที่จะเป็นประโยชน์และช่วยเพิ่มศักยภาพด้านต่าง ๆ ให้แก่ภาคการเกษตร อาทิ ด้านพืช ประมง ปศุสัตว์ การสนับสนุนเครื่องจักรกล เทคโนโลยีการเกษตร และการบรรเทาผลกระทบจากการเปลี่ยนแปลงสภาพภูมิอากาศ เป็นต้น และลดต้นทุนการผลิตให้แก่เกษตรกร
วันอังคารที่ 12 เมษายน 2565
ครม.เห็นชอบร่างพระราชกฤษฎีกาเลือกตั้งสมาชิกสภาผู้แทนราษฎรจังหวัดราชบุรี เขตเลือกตั้งที่ 3
ครม.เห็นชอบร่างพระราชกฤษฎีกาเลือกตั้งสมาชิกสภาผู้แทนราษฎรจังหวัดราชบุรี เขตเลือกตั้งที่ 3
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี วันที่ 12 เม.ย. 2565 ได้เห็นชอบร่างพระราชกฤษฎีกาให้มีการเลือกตั้้งสมาชิกสภาผู้แทนราษฎรจังหวัดราชบุรี เขตเลือกตั้งที่3 แทนตำแหน่งที่ว่าง พ.ศ..... ตามที่สำนักงานคณะกรรมการการเลือกตั้งเสนอ
ทั้งนี้ การออกพระราชกฤษฎีกานี้เลือกตั้งดังกล่าว เนื่องจากศาลฎีกามีคำพิพากษาเมื่อวันที่ 7 เม.ย. 2565 ให้ น.ส.ปารีณา ไกรคุปต์ พ้นจากตำแหน่งสมาชิกสภาผู้แทนราษฎรจังหวัดราชบุรี ตั้งแต่วันที่ 25 มี.ค. 2564 อันเป็นวันที่ศาลฎีกามีคำสั่งให้น.ส.ปารีณา หยุดปฏิบัติหน้าที่
ประกอบกับ รัฐธรรมนูญ มาตรา 105 วรรคหนึ่ง กำหนดให้กรณีที่ตำแหน่งสมาชิกสภาผู้แทนราษฎรที่มาจากการเลือกตั้งแบบแบ่งเขตเลือกตั้งว่างลงเพราะเหตุอื่นใด นอกจากถึงคราวออกตามอายุของสภาผู้แทนราษฎร์ หรือเมื่อมีการยุบสภาผู้แทนราษฎร ให้ดำเนินการตราพระราชกฤษฎีกาเพื่อจัดให้มีการเลือกตั้งสมาชิกสภาผู้แทนราษฎรขึ้นแทนตำแหน่งที่ว่าง ภายใน 45 วันนับแต่วันที่ตำแหน่งนั้นว่างลง เว้นแต่อายุของสภาผู้แทนราษฎรจะเหลือไม่ถึง 180 วัน
ทั้งนี้ คณะกรรมการการเลือกตั้งคาดว่าจะมีการเลือกตั้งได้ในวันที่ 15 พ.ค. 2565
วันจันทร์ที่ 20 กันยายน 2564
สธ.หารือภาคเอกชน “มาตรการเปิดกิจการปลอดภัย ฟื้นฟูเศรษฐกิจประเทศ”
กระทรวงสาธารณสุข หารือร่วมกับคณะกรรมการหอการค้าไทย สภาหอการค้าแห่งประเทศไทย และภาคีเครือข่ายภาคเอกชน เตรียมความพร้อมมาตรการเปิดกิจการ/สถานประกอบการอย่างปลอดภัย ตามแนวทาง COVID Free Setting เพื่อฟื้นฟูเศรษฐกิจประเทศ
วันนี้ (20 กันยายน 2564) ที่กรมอนามัย กระทรวงสาธารณสุข จ.นนทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนพ.สุวรรณชัย วัฒนายิ่งเจริญชัย อธิบดีกรมอนามัย นพ.ธเรศ กรัษนัยรวิวงค์อธิบดีกรมสนับสนุนบริการสุขภาพ นายสนั่น อังอุบลกุล ประธานกรรมการหอการค้าไทย และคณะผู้บริหาร ประชุมหารือร่วมกับคณะกรรมการหอการค้าไทย สภาหอการค้าแห่งประเทศไทย และภาคีเครือข่ายภาคเอกชน อาทิ ผู้แทนกิจการศูนย์การค้า ภัตตาคาร สวนสนุก ธนาคาร และภาคการจัดประชุมสัมมนาและการท่องเที่ยว ผ่านระบบออนไลน์ เพื่อร่วมกันเตรียมความพร้อมภาคธุรกิจ สถานประกอบการในการดำเนินงานตามแนวทางCOVID Free Setting ให้มีความปลอดภัยทั้งผู้ให้บริการและผู้รับบริการ
ดร.สาธิตกล่าวว่า แนวคิดการจัดทำมาตรการปลอดภัยสำหรับองค์กร (COVID Free Setting) กรณีเปิดสถานประกอบการในพื้นที่ควบคุมสูงสุดและเข้มงวด เน้น 3 ส่วนหลัก คือ 1)การจัดพื้นที่และสิ่งแวดล้อมเช่น การเว้นระยะห่าง การหมั่นทำความสะอาดจุดสัมผัส 2) มาตรการสำหรับผู้ให้บริการเช่น ฉีดวัคซีนครบ 2 เข็มหรือมีผลตรวจ ATK สถานประกอบการต้องประเมินตนเอง ผ่านแพลตฟอร์ม Thai stop COVID Plus ทุก 14 วัน โดยมีเจ้าหน้าที่ด้านอนามัยประจำสถานประกอบการ เป็นผู้รายงานและประสานกับกรมอนามัย และให้ผู้รับบริการประเมินการดำเนินมาตรการควบคุมป้องกันการแพร่ระบาดของสถานประกอบการ ร้อยละ 5 ต่อวัน สำหรับพนักงานให้ประเมินตนเองผ่าน Thai Save Thaiและ3) มาตรการสำหรับผู้รับบริการเช่น ปฏิบัติตามมาตรการ DMHTT ฉีดวัคซีนครบ 2 เข็ม หรือมีผลตรวจ ATK เป็นต้น อย่างไรก็ตาม กระทรวงสาธารณสุขยังได้เตรียมระบบรับรองบุคคลเพื่อเข้าใช้บริการสถานประกอบการ กิจการหรือกิจกรรม ที่เปิดให้บริการภายใต้สถานการณ์โควิด 19 กรณีที่ ศบค.ผ่อนผันให้เปิดกิจการหรือกิจกรรมได้
“ขอขอบคุณภาคเอกชนที่ให้ความร่วมมือในการเตรียมความพร้อมการเปิดกิจการ/ กิจกรรมอย่างปลอดภัย ซึ่งจะเป็นประโยชน์ทั้งกับผู้ประกอบการ ประชาชน และเศรษฐกิจของประเทศ มั่นใจว่าความร่วมมือของทุกคน ทุกฝ่าย จะช่วยให้เราก้าวข้ามผ่านวิกฤตนี้ไปได้” ดร.สาธิตกล่าว
*********************************************** 20 กันยายน 2564
วันจันทร์ที่ 21 กุมภาพันธ์ 2565
รมว.พม. ส่งเจ้าหน้าที่ พม.สุราษฎร์ธานี ช่วยไรเดอร์สาวแม่เลี้ยงเดี่ยวลูกสาม พร้อมเป็นกำลังใจ ทำงานสู้เพื่อลูก
รมว.พม. ส่งเจ้าหน้าที่ พม.สุราษฎร์ธานี ช่วยไรเดอร์สาวแม่เลี้ยงเดี่ยวลูกสาม พร้อมเป็นกำลังใจ ทำงานสู้เพื่อลูก
เมื่อวันที่ 18 ก.พ. 65เวลา 16.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เปิดเผยว่า บ่ายวันที่ 18 ก.พ. 65ได้ส่งเจ้าหน้าที่ พม. จากบ้านพักเด็กและครอบครัวจังหวัดสุราษฎร์ธานี เข้าไปเยี่ยมครอบครัวของไรเดอร์สาวแม่เลี้ยงเดี่ยว พร้อมทั้งมอบนมและผ้าอ้อมสำเร็จรูปสำหรับเด็ก เพื่อบรรเทาความเดือดร้อนในเบื้องต้น จากนั้น ได้พูดคุยสอบถามถึงความช่วยเหลือต่างๆ โดยจะช่วยรับดูแลเด็ก แบบ Day Care ในช่วงกลางวันระหว่างที่แม่เด็กไปทำงานส่งอาหาร เพื่อแบ่งเบาภาระและค่าใช้จ่ายแต่ผู้เป็นแม่ประสงค์ขอรับผิดชอบดูแลลูกด้วยตัวเอง สำหรับลูกคนเล็ก จะช่วยประสานเรื่องการรักษาโรคปากแหว่งเพดานโหว่อย่างต่อเนื่อง นอกจากนี้ จะเร่งทำเรื่องขอเงินสงเคราะห์เด็กฯ 3,000 บาท และให้คำปรึกษาแนะนำเรื่องการเลี้ยงดูลูกที่เหมาะสมตามวัย
นายจุติกล่าวว่า ขอเป็นกำลังใจและชื่นชมแม่เลี้ยงเดี่ยวคนนี้ โดยขอให้เข้มแข็ง อดทนในอาชีพที่สุจริต และสู้เพื่อลูกต่อไป
สำหรับไรเดอร์สาวแม่เลี้ยงเดี่ยว อายุ 29 ปี ป่วยเป็นโรคแพ้ภูมิคุ้มกันตัวเอง ต้องหารายได้เลี้ยงดูลูกเล็ก 3 คน อายุ 6 ขวบ 3 ขวบ และ 1 ขวบ ซึ่งเป็นโรคปากแหว่งเพดานโหว่และเพิ่งเข้ารับการผ่าตัด ซึ่งบางวันต้องตัดสินใจนำลูกซ้อนมอเตอร์ไซด์มาส่งอาหารด้วย ขณะนี้ ได้ย้ายมาอาศัยอยู่ที่บ้านมารดาในอำเภอเมือง จังหวัดสุราษฎร์ธานี เนื่องจากบ้านถูกธนาคารยึด เพราะไม่มีรายได้ส่งค่าบ้าน
วันพุธที่ 24 พฤศจิกายน 2564
ดีอีเอส เตือนข่าวปลอมไปเลือกตั้งนายกและสมาชิกสภา อบต. วันที่ 28 พ.ย. 64 ต้องฉีดวัคซีนป้องกันโควิด-19 แล้ว
ดีอีเอส เตือนข่าวปลอมไปเลือกตั้งนายกและสมาชิกสภา อบต. วันที่ 28 พ.ย. 64 ต้องฉีดวัคซีนป้องกันโควิด-19 แล้ว
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง กล่าวว่า ตามที่มีการเผยแพร่ข้อมูลเกี่ยวกับประเด็นเรื่อง ไปเลือกตั้งนายกและสมาชิกสภา อบต. วันที่ 28 พ.ย. 64 ต้องฉีดวัคซีนป้องกันโควิด-19 แล้ว ทางศูนย์ต่อต้านข่าวปลอมได้ดำเนินการตรวจสอบข้อเท็จจริงกับทาง สำนักงานคณะกรรมการการเลือกตั้ง พบว่าประเด็นดังกล่าวนั้น เป็นข้อมูลเท็จ
โดยทางสำนักงานคณะกรรมการการเลือกตั้ง ได้ชี้แจงว่า ตามมาตราการกับทางกรมควบคุมโรค จะมีแค่เจ้าหน้าคอยวัดอุณหภูมิ หากมีประชาชนที่มีอุณหภูมิเกินกว่ามาตราฐานจะมีการจับแยก และมีการเตรียมหน้ากากอนามัย พร้อมแอลกอฮอล์ ให้สำหรับประชาชนชนที่ลืม ทั้งนี้อธิบดีกรมควบคุมโรค ได้แนะนำวิธีการเตรียมความพร้อมก่อนออกไปใช้สิทธิเลือกตั้งอบต. เพื่อป้องกันการติดเชื้อโควิด-19 ด้วยการสวมหน้ากากอนามัยตลอดเวลา ล้างมือด้วยเจลแอกอฮอล์หลังสัมผัสสิ่งของ และเว้นระยะห่าง
ดังนั้นขอให้ประชาชนอย่าหลงเชื่อข้อมูลดังกล่าว และขอความร่วมมือไม่ส่ง หรือแชร์ข้อมูลดังกล่าวต่อในช่องทางสื่อสังคมออนไลน์ต่างๆ และเพื่อให้ประชาชนได้รับข้อมูลข่าวสารจากสำนักงานคณะกรรมการการเลือกตั้ง สามารถติดตามได้ที่เว็บไซต์ www.ect.go.th หรือโทร. 02 1418888 นอกจากนี้สามารถติดตามและแจ้งเบาะแสข่าวปลอม ได้ผ่านช่องทางต่างๆ ของศูนย์ต่อต้านข่าวปลอม ดังนี้ ไลน์ @antifakenewscenter เว็บไซต์ https://www.antifakenewscenter.com/ ทวิตเตอร์ https://twitter.com/AFNCThailand และช่องทางโทรศัพท์โทรสายด่วน GCC 1111 ต่อ 87
**********************
วันจันทร์ที่ 25 เมษายน 2565
25 เมษายน วันคล้ายวันสวรรคตสมเด็จพระนเรศวรมหาราช
ร่วมรำลึกถึงพระมหากรุณาธิคุณ สมเด็จพระนเรศวรมหาราช ผู้ทรงกอบกู้อิสรภาพของไทย
วันจันทร์ที่ 29 พฤศจิกายน 2564
ชัยวุฒิ ลงพื้นที่สิงห์บุรี รับฟังปัญหา พร้อมช่วยเหลือบรรเทาความเดือดร้อนประชาชน เผยโครงการผันน้ำจากลุ่มแม่น้ำสาละวิน เพิ่มต้นทุนน้ำเขื่อนภูมิพลช่วยภาคเกษตรลุ่มน้ำเจ้าพระยา
ชัยวุฒิ ลงพื้นที่สิงห์บุรี รับฟังปัญหา พร้อมช่วยเหลือบรรเทาความเดือดร้อนประชาชน เผยโครงการผันน้ำจากลุ่มแม่น้ำสาละวิน เพิ่มต้นทุนน้ำเขื่อนภูมิพลช่วยภาคเกษตรลุ่มน้ำเจ้าพระยา
เมื่อวันที่29พฤศจิกายน2564นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม เดินทางพบปะเยี่ยมเยียนกำนันผู้ใหญ่บ้านในพื้นที่จ.สิงห์บุรีในระหว่างเป็นประธานเปิดกิจกรรมจิตอาสา“รู้รักสามัคคีรักษ์สิ่งแวดล้อมพัฒนาคุณภาพชีวิต”ณห้องประชุมโรงเรียนสิงห์บุรีจ.สิงห์บุรี โดยกล่าวย้ำว่าตามที่นายกรัฐมนตรีพล.อ.ประยุทธ์จันทรโอชาได้กำชับให้รัฐมนตรีและคณะลงพื้นที่เพื่อรับฟังปัญหาและดูแลพี่น้องประชาชนที่เดือดร้อนช่วงที่ผ่านมาได้ลงพื้นที่ดูแลปัญหาน้ำท่วมในพื้นที่ราบลุ่มภาคกลางซึ่งทุกฝ่ายก็ร่วมกันดูแลแก้ไขปัญหาเป็นอย่างดีซึ่งรัฐบาลมองการแก้ปัญหาในระยะยาวโดยเฉพาะในพื้นที่ราบลุ่มภาคกลางปัญหาหลักคือพี่น้องประชาชนขาดน้ำในการทำเกษตรประสบภัยแล้วมาตลอดช่วง2-3ปีกรณีนี้รัฐบาลได้มีการศึกษาโครงการผันน้ำจากลุ่มน้ำสาละวินเพื่อเพิ่มปริมาณน้ำในเขื่อนภูมิพลเพื่อให้เพียงพอต่อการทำนาทำเกษตรในพื้นที่ภาคกลาง คาดว่าอีกไม่นานโครงการนี้จะเป็นรูปธรรมจะทำให้เรามีต้นทุนน้ำในเขื่อนมากขึ้นด้านสถานการณ์โควิด-19ในจ.สิงห์บุรีเองก็ได้รับความร่วมมือจากพี่น้องประชาชนเป็นอย่างดีในการเข้ารับการฉีดวัคซีนซึ่งตรงนี้เราต้องดำเนินชีวิตแบบใหม่ที่ต้องเข้มงวดป้องกันตัวเองตามมาตรฐานด้านสาธารณสุขเพื่อพร้อมรับมือกับการเปิดประเทศตามนโยบายของรัฐบาลต่อไป
************
วันอังคารที่ 17 พฤษภาคม 2565
กรมการขนส่งทางราง เปิดจำนวนผู้ใช้ระบบราง ช่วงวันหยุดยาว (วันพืชมงคล-วันวิสาขบูชา)
รวมกว่า 2.5 ล้านคน
นายพิเชฐ คุณาธรรมรักษ์ รองอธิบดีกรมการขนส่งทางราง กระทรวงคมนาคม เปิดเผยว่า ในช่วงวันหยุดต่อเนื่องวันพืชมงคลต่อเนื่องจนถึงวันวิสาขบูชา (วันที่ 13-16 พฤษภาคม 2565) มีประชาชนใช้บริการระบบราง รวมทั้งสิ้น 2,510,224 คน-เที่ยว (แบ่งเป็น รถไฟระหว่างเมือง 180,342 คน-เที่ยว และระบบรถไฟฟ้า 2,329,882 คน-เที่ยว) ประกอบด้วย
1) รถไฟระหว่างเมืองของการรถไฟแห่งประเทศไทย (รฟท.) มีผู้ใช้บริการรวม 180,342 คน-เที่ยว แบ่งเป็นผู้โดยสารเชิงพาณิชย์ 75,912 คน-เที่ยว และผู้โดยสารเชิงสังคม 104,430 คน-เที่ยว มีผู้โดยสารขาออกสะสม 88,558 คน-เที่ยว และผู้โดยสารขาเข้า 91,784 คน-เที่ยว ซึ่งรถไฟสายใต้มีผู้ใช้บริการมากสุดถึง 66,752 คน-เที่ยว (ผู้โดยสารขาออก 31,721 คน-เที่ยว ผู้โดยสารขาเข้า 35,031 คน-เที่ยว) รองลงมาเป็นสายตะวันออกเฉียงเหนือ 44,904 คน-เที่ยว (ผู้โดยสารขาออก 22,817 คน-เที่ยว ผู้โดยสารขาเข้า 22,087 คน-เที่ยว) สายเหนือ 36,086 คน-เที่ยว (ผู้โดยสารขาออก 18,153 คน-เที่ยว ผู้โดยสารขาเข้า 17,933 คน-เที่ยว) สายตะวันออก 21,619 คน-เที่ยว (ผู้โดยสารขาออก 10,384 คน-เที่ยว ผู้โดยสารขาเข้า 11,235 คน-เที่ยว) และสายมหาชัย/แม่กลอง 10,981 คน-เที่ยว (ผู้โดยสารขาออก 5,483 คน-เที่ยว ผู้โดยสารขาเข้า 5,498 คน-เที่ยว) ทั้งนี้ ตลอดช่วงวันหยุดต่อเนื่อง 4 วันมีเหตุอันตรายต่อการเดินรถไฟ จำนวน 3 ครั้ง (ขบวนรถชนโค 3 ครั้ง โคเสียชีวิต 5 ตัว) ไม่มีผู้ใดเสียชีวิตหรือได้รับบาดเจ็บ
2) ระบบรถไฟฟ้าในเขตกรุงเทพมหานครและปริมณฑล สะสม 4 วัน มีผู้ใช้บริการ 2,329,882 คน-เที่ยว ประกอบด้วย Airport Rail Link 122,704 คน-เที่ยว สายสีแดง 35,937 คน-เที่ยว สายฉลองรัชธรรม(สีม่วง) 79,813 คน-เที่ยว สายเฉลิมรัชมงคล (สีน้ำเงิน) 629,670 คน-เที่ยว และรถไฟฟ้าบีทีเอส (สีเขียวและสีทอง) 1,461,758 คน-เที่ยว ทั้งนี้ ตลอดช่วงวันหยุดต่อเนื่อง 4 วัน มีรถไฟฟ้าขัดข้องรวม 5 ครั้ง (ระบบขับเคลื่อนขัดข้อง 4 ครั้ง และระบบเบรก 1 ครั้ง มีขบวนรถไฟฟ้าเสียเวลามากกว่า 5 นาที รวม 5 เที่ยววิ่ง)
สำหรับสัปดาห์นี้ ขร. คาดว่าจะมีผู้ใช้บริการระบบรางเพิ่มขึ้นอีกจำนวนมาก เนื่องจากมีเปิดภาคเรียนการศึกษา ซึ่งส่วนใหญ่จะเป็นรูปแบบ on-site (เรียนที่โรงเรียน) และ ขร. ได้มีการประสานให้หน่วยงานผู้ให้บริการเตรียมความพร้อม รองรับการใช้บริการอย่างเต็มประสิทธิภาพ
กรมการขนส่งทางราง ห่วงใยผู้ใช้บริการระบบราง เดินทางสะดวก ปลอดภัย ห่างไกล COVID-19
วันพุธที่ 8 ธันวาคม 2564
รมว.สุชาติ พบปะเอกอัครราชทูต ณ กรุงอาบูดาบีหารือขยายตลาด พร้อมขอบคุณที่ช่วยดูแลแรงงานไทย
. .
เมื่อวันที่ 8 ธันวาคม 2564 นายสุชาติ ชมกลิ่น รัฐมนตรีว่าการกระทรวงแรงงาน และคณะ พบปะและหารือข้อราชการด้านแรงงานกับ นายวราวุธ ภู่อภิญญา เอกอัครราชทูต ณ กรุงอาบูดาบี โดยมี พล.ต.ต.นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายบุญชอบ สุทธมนัสวงษ์ ปลัดกระทรวงแรงงาน นางปลิดา ร่วมคำ อัครราชทูตที่ปรึกษา (ฝ่ายแรงงาน) พร้อมด้วยผู้บริหารระดับสูงกระทรวงแรงงาน เข้าร่วมด้วย ณ สถานเอกอัครราชทูต ณ กรุงอาบูดาบี ประเทศสหรัฐอาหรับเอมิเรตส์โดย รมว.สุชาติ กล่าวว่า รัฐบาล โดยท่านนายกรัฐมนตรีและรัฐมนตรีว่าการกระทรวงกลาโหม พล.อ.ประยุทธ์ จันทร์โอชา และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี มอบหมายให้ผมในฐานะรัฐมนตรีว่าการกระทรวงแรงงาน เดินทางมาพบปะหารือและเปลี่ยนข้อราชการด้านแรงงานกับท่านเอกอัครราชทูต ในนามกระทรวงแรงงานขอขอบคุณท่านเอกอัครราชทูต ที่ให้การดูแลท่านอัครราชทูตที่ปรึกษา และเจ้าหน้าที่ของฝ่ายแรงงาน รวมถึงดูแลแรงงานไทยในสหรัฐอาหรับเอมิเรตส์ ให้มีชีวิตความเป็นอยู่ที่เหมาะสม ได้รับการคุ้มครองสิทธิตามกฎหมาย รวมทั้งขอบคุณที่ท่านเอกอัครราชทูต เรียนเชิญให้เป็นประธานงานฉลองความสัมพันธ์ไทย - ยูเออี ครบรอบ 45 ปีขึ้นในวันที่ 9 ธันวาคมนี้ เวลา 19.30 น. ที่ Thai Pavilion ซึ่งจะเป็นโอกาสอันดีที่จะได้ส่งเสริมความร่วมมือด้านแรงงาน รวมถึง ประชาสัมพันธ์ถึงฝีมือและความสามารถของแรงงานไทย ผลักดันการขยายตลาดแรงงาน สร้างงาน สร้างอาชีพให้แก่คนไทย ซึ่งจะนำรายได้กลับสู่ประเทศไทย
ทั้งสองฝ่ายยังได้หารือถึงความเป็นไปได้ในโอกาสของแรงงานไทยในการมาทำงานสหรัฐอาหรับเอมิเรตส์ เนื่องจากแรงงานไทยเป็นที่ยอมรับของสหรัฐอาหรับเอมิเรตส์ โดยเฉพาะสาขางานภาคธุรกิจบริการ เช่น นวด/สปา พ่อครัว แม่ครัวไทย ฯลฯ ซึ่งยูเออีเองเป็นประเทศที่ต้องการแรงงานต่างชาติสูงในหลายภาคส่วน และโดยเฉพาะสาขาที่แรงงานไทยเป็นที่ยอมรับ จึงเห็นควรให้มีโครงการความร่วมมือและหารือถึงความเป็นไปได้ในการจัดส่งแรงงานไทยมาทำงานในยูเออี ในการกำหนดโควตานำเข้าแรงงานโดยเฉพาะในภาคธุรกิจบริการ ที่แรงงานไทยมีความสามารถและศักยภาพสูง เพื่อให้แรงงานไทยมีสัดส่วนในตลาดแรงงานยูเออีเพิ่มมากขึ้น ซึ่งจะเป็นการแก้ไขปัญหาแรงงานลักลอบทำงานผิดกฎหมายได้อีกด้วย รวมถึง สานต่อการพิจารณาปรับปรุงแก้ไข MOU การจัดส่งแรงงานไทยไปทำงานใน UAE ซึ่งอยู่ระหว่างการเจรจาระหว่างกรมการจัดหางาน และกระทรวงทรัพยากรมนุษย์ และส่งเสริมการจ้างงานสหรัฐอาหรับเอมิเรตส์ รวมทั้งการสนับสนุนกิจกรรมของสถานเอกอัครราชทูตเพื่อพัฒนาประเทศไทย ตามแผนยุทธศาสตร์ชาติ 20 ปี อีกด้วย
วันพุธที่ 29 กันยายน 2564
รองเลขาธิการนายกฯ นายอนุชาฯ หารือเอกอัครราชทูตอินเดีย ยินดีสนับสนุนความร่วมมือไทย-อินเดีย เพื่อฟื้นฟูเศรษฐกิจร่วมกัน
รองเลขาธิการนายกฯ นายอนุชาฯ หารือเอกอัครราชทูตอินเดีย ยินดีสนับสนุนความร่วมมือไทย-อินเดีย เพื่อฟื้นฟูเศรษฐกิจร่วมกัน
วันนี้ (29 กันยายน 2564) เวลา 09.30 น. ณ ห้องรับรอง 1 ตึกบัญชาการ1 ทำเนียบรัฐบาล นางสุจิตรา ทุไร (H.E. Mrs. Suchitra Durai) เอกอัครราชทูตสาธารณรัฐอินเดียประจำประเทศไทย เข้าเยี่ยมคารวะ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง เพื่อแนะนำตัวในโอกาสเข้ารับตำแหน่ง ซึ่งการหารือมีสาระสำคัญ ดังนี้
รองเลขาธิการนายกรัฐมนตรีฯ กล่าวต้อนรับเอกอัครราชทูตสาธารณรัฐอินเดียฯ พร้อมขอบคุณที่ได้ปฏิบัติหน้าที่อย่างแข็งขัน เชื่อมั่นว่า ความสามารถและประสบการณ์ของเอกอัครราชทูตสาธารณรัฐอินเดียฯ จะช่วยส่งเสริมความสัมพันธ์ ไทย – อินเดียที่ยาวนานกว่า 70 ปี ให้แน่นแฟ้นยิ่งขึ้น ยืนยันว่า รัฐบาลไทยพร้อมสนับสนุนการดำเนินงานอย่างใกล้ชิด เพื่อเพิ่มพูนความสัมพันธ์ระหว่างไทย-อินเดีย มากยิ่งขึ้น นอกเหนือไปจากด้านวัฒนธรรมและพุทธศาสนา ที่ทั้งสองประเทศมีความร่วมมือและความสัมพันธ์ใกล้ชิดมาโดยตลอด
เอกอัครราชทูตสาธารณรัฐอินเดียฯ ขอบคุณรองเลขาธิการนายกรัฐมนตรีฯ ที่สละเวลาให้เข้าเยี่ยมคารวะ รู้สึกยินดีอย่างยิ่งที่ได้มาดำรงตำแหน่งในประเทศไทย ซึ่งรัฐบาลไทยให้การสนับสนุนการทำงานมาโดยตลอด เชื่อมั่นว่าความสัมพันธ์ระหว่างไทย-อินเดียแข็งแกร่งมากยิ่งขึ้นผ่านความร่วมมือในด้านต่าง ๆ โดยเฉพาะด้านการลงทุน การท่องเที่ยว และการศึกษา
โอกาสนี้ ทั้งสองฝ่ายได้แลกเปลี่ยนความคิดเห็นในหลายประเด็น ได้แก่
- พร้อมสนับสนุนความร่วมมือในกรอบพหุภาคี ทั้งสองเห็นพ้องจัดการประชุมระหว่างผู้นำ และกิจกรรมระหว่างกันอย่างต่อเนื่องเพื่อสานต่อความร่วมมือและรักษาปฏิสัมพันธ์ระหว่างกัน แม้จะอยู่ในช่วงสถานการณ์การแพร่ระบาดของโควิด-19
- พร้อมสนับสนุนการอำนวยความสะดวกให้แก่นักท่องเที่ยวด้านการดำเนินมาตรการเพื่อควบคุมการแพร่ระบาดของโควิด -19 แต่ยังให้สามารถดำเนินกิจกรรมทางเศรษฐกิจระหว่างกันได้
- พร้อมสนับสนุนโอกาสที่จะเพิ่มความร่วมมือทางเศรษฐกิจระหว่างกันภายหลังสถานการณ์โควิด -19 คลี่คลาย ซึ่งเอกอัครราชทูตอินเดียพร้อมสนับสนุนนักลงทุนไทยที่มีความพร้อมไปลงทุนที่อินเดีย และในขณะเดียวกันไทยก็พร้อมสนับสนุนนักลงทุนอินเดียเช่นเดียวกัน
- ด้านความร่วมมือการศึกษา อินเดียมีศักยภาพในด้านการศึกษาจึงพร้อมเปิดรับบุคคลที่สนใจไปศึกษาในสาขาวิชาต่าง ๆ ตลอดจนอินเดียพร้อมดำเนินความร่วมมือกับมหาวิทยาลัยในไทยอย่างต่อเนื่อง เพื่อส่งเสริมการศึกษาและแลกเปลี่ยนทางวัฒนธรรมระหว่างกัน
วันอาทิตย์ที่ 29 สิงหาคม 2564
สธ. เผยอัตราครองเตียงผู้ติดเชื้อสีเหลือง-เขียว ในกทม.และปริมณฑล มีแนวโน้มลดลง
กระทรวงสาธารณสุข เผยสถานการณ์ผู้ติดเชื้อโควิด 19 มีแนวโน้มลดลง อัตราครองเตียงผู้ติดเชื้อสีเหลืองและเขียวพื้นที่กทม.และปริมณฑลเริ่มผ่อนคลาย ด้านโรงพยาบาลบุษราคัมผู้ติดเชื้อลดลงกว่าร้อยละ 54 เดินหน้าเร่งฉีดวัคซีนในกลุ่มเสี่ยง โดยเฉพาะหญิงตั้งครรภ์ เนื่
กระทรวงสาธารณสุข เผยสถานการณ์ผู้ติดเชื้อโควิด 19 มีแนวโน้มลดลง อัตราครองเตียงผู้ติดเชื้อสีเหลืองและเขียวพื้นที่กทม.และปริมณฑลเริ่มผ่อนคลาย ด้านโรงพยาบาลบุษราคัมผู้ติดเชื้อลดลงกว่าร้อยละ 54 เดินหน้าเร่งฉีดวัคซีนในกลุ่มเสี่ยง โดยเฉพาะหญิงตั้งครรภ์ เนื่องจากพบติดเชื้อเพิ่มขึ้นและเสียชีวิตมากกว่าปกติ 2.5 เท่า
วันนี้ (29 สิงหาคม 2564) ที่สำนักงานปลัดกระทรวงสาธารณสุข จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวภายหลังประชุมศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด 19 ว่า สถานการณ์โควิด 19 ขณะนี้มีแนวโน้มลดลง ส่งผลให้อัตราครองเตียงในพื้นที่ กทม.และปริมณฑลเริ่มผ่อนคลาย โดยเฉพาะกลุ่มผู้ป่วยสีเหลืองและเขียว โดยข้อมูลโรงพยาบาลบุษราคัม ล่าสุด ณ วันที่ 28 สิงหาคม 2564 มีผู้ป่วยอยู่ระหว่างการรักษาทั้งสิ้น 1,905 ราย ลดลงจากสัปดาห์ก่อนที่มีผู้ติดเชื้อ 3,526 ราย ถึงร้อยละ 54 ส่วนศูนย์แรกรับและส่งต่อนิมิบุตร พบอัตราครองเตียงล่าสุด จำนวน 94 ราย ในจำนวนนี้เป็นผู้ป่วยสีเขียว 54 ราย สีเหลือง 34 ราย และสีแดง 6 ราย
นายแพทย์เกียรติภูมิ กล่าวต่อว่า สำหรับสถานการณ์ในภูมิภาคยังคงพบการระบาดภายในชุมชน สถานประกอบการ ตลาด แคมป์คนงาน ได้กำชับให้ตรวจคัดกรองเชิงรุกด้วยชุดตรวจATK และนำผู้ติดเชื้อเข้าสู่ระบบการแยกกักตัวที่บ้านและชุมชน เพื่อลดการแพร่กระจายเชื้อสู่ผู้อื่น อย่างไรก็ตามขณะนี้การติดเชื้อยังคงพบจากบุคคลใกล้ชิดในครอบครัว นำเชื้อแพร่สู่กลุ่มเสี่ยงที่ยังไม่ได้ฉีดวัคซีนจนทำให้มีการเสียชีวิต จึงได้เน้นย้ำให้เร่งฉีดวัคซีนในกลุ่มเสี่ยง 608 ได้แก่ ผู้สูงอายุ 60 ปีขึ้นไป, 7 กลุ่มโรคเรื้อรัง และโดยเฉพาะหญิงตั้งครรภ์ที่มีอายุครรภ์ 12 สัปดาห์ขึ้นไป เนื่องจากมีรายงานพบการติดเชื้อเพิ่มมากขึ้น และเสียชีวิตมากกว่าปกติ 2.5 เท่า และเพื่อให้ได้ตามเป้าหมายพื้นที่สีแดงเข้มครอบคลุมอย่างน้อยร้อยละ 70 ส่วนจังหวัดที่เหลือมากกว่าร้อยละ 50
สำหรับการฉีดวัคซีนโควิด 19 ถึงวันที่ 28 สิงหาคม 2564 ฉีดวัคซีนสะสม 30,679,289 โดส เป็นเข็มที่ 1 จำนวน 22,807,078 โดส เข็มที่ 2 จำนวน 7,287,885 โดส เข็มที่ 3 จำนวน 584,326 โดส อย่างไรก็ตามวันนี้ที่ประชุมกระทรวงสาธารณสุขมีมติมอบให้กรมควบคุมโรคพิจารณาแผนการฉีดวัคซีนในกลุ่มบุคคลทั่วไปและการกระตุ้นเข็ม 3 ซึ่งกรมควบคุมโรคจะได้ประชุมคณะกรรมการที่เกี่ยวข้อง เพื่อนำเสนอที่ประชุมในสัปดาห์หน้า และเตรียมกระจายวัคซีนซิโนแวค 1.5 ล้านโดสไปยังพื้นที่ภูมิภาค
*********************************** 29 สิงหาคม 2564
วันเสาร์ที่ 1 มกราคม 2565
โฆษกรัฐบาลเผย “นายกฯ” ชื่นชมภาพรวมการจัดงานเคาท์ดาวน์ ฉลองปีใหม่ 2565 เป็นไปด้วยดี ผู้จัด-ผู้เข้าร่วมงาน ขานรับมาตรการ สร้างมาตรฐานการจัดงานเฉลิมฉลองที่ปลอดภัยแก่คนไทย
โฆษกรัฐบาลเผย “นายกฯ” ชื่นชมภาพรวมการจัดงานเคาท์ดาวน์ ฉลองปีใหม่ 2565 เป็นไปด้วยดี ผู้จัด-ผู้เข้าร่วมงาน ขานรับมาตรการ สร้างมาตรฐานการจัดงานเฉลิมฉลองที่ปลอดภัยแก่คนไทย
วันนี้ (1 มกราคม 2565) นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมและขอบคุณความร่วมมือของทุกภาคส่วนที่จัดงานฉลองวันส่งท้ายปีเก่าต้อนรับปีใหม่ 2565 ในหลาย ๆ พื้นที่ที่มีการจัดงานทั่วประเทศไทย โดยยังคงความเรียบร้อย และรักษามาตรการป้องเองกันตนเองสูงสุดแบบครอบจักรวาล (Universal Prevention) และ มาตรการ Covid Free Setting ซึ่งผู้จัดงาน ผู้ให้บริการ และผู้เข้าร่วมงานทุกคนต้องได้รับวัคซีนครบโดส ที่สำคัญ งดจัดงานในสถานที่ปิด ให้จัดกิจกรรมในสถานที่เปิดโล่งเท่านั้น จำกัดจำนวนคน คัดกรองผู้เข้าร่วมงานด้วย ATK เพื่อความปลอดภัยของคนไทยทุกคน
นายธนกร กล่าวเพิ่มเติมว่า สำหรับบรรยากาศ การฉลองทั่วประเทศไทยในภาพรวมเป็นไปด้วยดี อาทิ ในกรุงเทพมหานคร ณ ลานด้านหน้า ศูนย์การค้า “เซ็นทรัลเวิลด์” บริเวณ “ศูนย์การค้าไอคอนสยาม” และ “สยามพารากอน” ประชาชนที่มาร่วมงาน สวมหน้ากากอนามัย และคณะผู้จัดได้ ดำเนินมาตรการ คัดกรองตรวจ ATK และผลฉีดวัคซีน 2 เข็มอย่างเคร่งครัด นอกจากนี้ ทุกพื้นที่ยังอยู่ภายใต้มาตรการความปลอดภัยขั้นสูงสุดระดับ SHA Plus ตามที่ภาครัฐกำหนด นับว่าเป็นการกระตุ้นเศรษฐกิจการท่องเที่ยว และสร้างบรรยากาศต้อนรับปีใหม่ที่เต็มไปด้วยความสุขและความปลอดภัย ขณะที่ในส่วนภูมิภาค การท่องเที่ยวแห่งประเทศไทยและจังหวัดภูเก็ต จัดงาน “AMAZING NEW CHAPTERS @PHUKET” ส่วนที่ เชียงใหม่ ณ อุทยานหลวงราชพฤกษ์ (หอคำหลวง) จัดการแสดงพลุชุด Lanna Celebration เพื่อมอบความสุข มอบกำลังใจ พร้อมชมแสงเหนือเพื่อต้อนรับการเริ่มต้นของปีใหม่ 2565 เป็นไปด้วยความเรียบร้อย ภายใต้มาตรการสาธารณสุขที่รัฐกำหนด เป็นการขานรับนโยบายภาครัฐในการเปิดประเทศ และกระตุ้นเศรษฐกิจในประเทศ ภายใต้มาตรการทางสาธารณสุขอย่างเคร่งครัด และเป็นตัวอย่างรูปแบบการจัดงานเฉลิมฉลองที่สร้างความปลอดภัยแก่ประชาชนที่มาร่วมงาน
สำหรับสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ในประเทศไทยวันนี้ (1 มกราคม 2565) พบผู้ติดเชื้อเพิ่ม รวม 3,011 ราย รวมยอดผู้ป่วยสะสม 2,197,583 ราย (ตั้งแต่ 1 เมษายน) ขณะที่หายป่วยกลับบ้านแล้ว 3,315 ราย ทำให้ตัวเลขรวมหายป่วยสะสม 2,144,383 ราย (ตั้งแต่ 1 เมษายน) โดยมีผู้ป่วยกำลังรักษา 32,929 ราย และเสียชีวิต 10 ราย ///
วันจันทร์ที่ 15 สิงหาคม 2565
สถาบันการบินพลเรือน จัดพิธีลงนามบันทึกข้อตกลงความร่วมมือทางวิชาการ กับสถาบันเทคโนโลยีพระจอมเกล้าเจ้าคุณทหารลาดกระบัง
...
สถาบันการบินพลเรือน (สบพ.) รัฐวิสาหกิจสังกัด กระทรวงคมนาคม จัดพิธีลงนามบันทึกข้อตกลงความร่วมมือทางวิชาการกับสถาบันเทคโนโลยีพระจอมเกล้าเจ้าคุณทหารลาดกระบัง โดยมี นางสาวภัคณัฏฐ์ มากช่วย ผู้ว่าการสถาบันการบินพลเรือน และ ผู้ช่วยศาสตราจารย์ ดร. เสริมศักดิ์ อยู่เย็น คณบดีวิทยาลัยอุตสาหกรรมการบินนานาชาติ สถาบันเทคโนโลยีพระจอมเกล้าเจ้าคุณทหารลาดกระบัง เป็นผู้ร่วมลงนาม พร้อมด้วย ดร. ศิริพร เย็นเปี่ยม ที่ปรึกษาคณะอนุกรรมาธิการด้านคมนาคมทางอากาศ หัวหน้าศูนย์นวัตกรรมและบริการ และอาจารย์วิทยาลัยอุตสาหกรรมการบินนานาชาติ สถาบันเทคโนโลยีพระจอมเกล้าเจ้าคุณทหารลาดกระบัง ร่วมเป็นสักขีพยาน เมื่อวันที่ 15 สิงหาคม 2565 ณ สบพ. กรุงเทพฯ
การจัดพิธีลงนามครั้งนี้ เป็นการลงนามในบันทึกข้อตกลงความร่วมมือทางวิชาการ โดยมีวัตถุประสงค์เพื่อมุ่งผลสัมฤทธิ์ในการพัฒนาอุตสาหกรรมด้านการบิน ซึ่งสถาบันการบินพลเรือนเป็นสมาชิกโครงการ ICAO TRAINAIR PLUS ระดับ Regional Training Centre of Excellence (RTCE) ได้รับการรับรองความเชี่ยวชาญใน 2 สาขา ได้แก่ Air Navigation Services และ Flight Safety Management สามารถจัดหลักสูตรฝึกอบรมที่มีมาตรฐานสากล และวิทยาลัยอุตสาหกรรมการบินนานาชาติ สถาบันเทคโนโลยีพระจอมเกล้าเจ้าคุณทหารลาดกระบัง เป็นสถาบันการศึกษาที่เน้นด้านการบินและวิศวกรรมศาสตร์ ให้บริการด้านวิชาการแก่นักศึกษา การเป็นพันธมิตรร่วมกันจึงนับเป็นจุดเริ่มต้นที่ดีในก้าวสู่อุตสาหกรรมด้านการบิน
นางสาวภัคณัฏฐ์ มากช่วย ผู้ว่าการสถาบันการบินพลเรือน กล่าวว่า ความร่วมมือในครั้งนี้ จะมุ่งเน้นเทคโนโลยีใหม่ นั่นคือ Unmanned aircraft systems หรือ UAS และ Unmanned aircraft systems traffic management หรือ UTM ซึ่งเป็นเรื่องที่มีศักยภาพอีกมากในการร่วมมือพัฒนาด้านวิชาการ งานวิจัย และสร้างหลักสูตรการเรียนรู้ อีกทั้งยังเป็นได้ทั้งในรูปแบบห้องเรียน และระบบ e-Learning โดยอาศัยความเชี่ยวชาญจากทั้งสองสถาบัน ซึ่งความร่วมมือในการวิจัยระบบ ATM UTM ได้ร่วมกับนักวิจัยจากบริษัท วิทยุการบินแห่งประเทศไทย จำกัด อีกด้วย โดยมี Prof Daniel Delahaya จาก ENAC ในการให้ความรู้ ซึ่งจะช่วยส่งเสริมคุณภาพในความร่วมมือครั้งนี้ให้เป็นที่ยอมรับในสากล และเพิ่มขีดความสามารถในการแข่งขัน ตลอดจนสามารถเพิ่มมูลค่าทางเศรษฐกิจของประเทศต่อไป
วันอังคารที่ 13 กรกฎาคม 2564
ผู้ช่วยรัฐมนตรีประจำกระทรวงยุติธรรม เป็นประธานการประชุมขับเคลื่อนร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม
ผู้ช่วยรัฐมนตรีประจำกระทรวงยุติธรรม เป็นประธานการประชุมขับเคลื่อนร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม (ร่างพระราชบัญญัติป้องกันการกระทำความผิดซ้ำของผู้กระทำความผิดอุกฉกรรจ์ที่ใช้ความรุนแรง พ.ศ. ….)
ในวันจันทร์ที่ ๑๒ กรกฎาคม ๒๕๖๔ นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม เป็นประธานการประชุมขับเคลื่อนร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม (ร่างพระราชบัญญัติป้องกันการกระทำความผิดซ้ำของผู้กระทำความผิดอุกฉกรรจ์ที่ใช้ความรุนแรง พ.ศ. ….) ผ่านระบบการประชุมทางไกล (Video Conference) โดยมีผู้ทรงคุณวุฒิที่เกี่ยวข้องด้านการประชาสัมพันธ์ และประชาสังคม ได้แก่ นางอาภาภรณ์ โกศลกุล นางสาวชนัดดา พิทยศิริ นางโศรดา เดชะพงษ์พันธุ์ และผู้บริหารจากกระทรวงยุติธรรม ได้แก่ นายไตรยฤทธิ์ เตมหิวงศ์ ผู้ตรวจราชการกระทรวงยุติธรรม นางสาวเอมอร เสียงใหญ่ ผู้ตรวจราชการกระทรวงยุติธรรม นางสาวรวิวรรณ จตุรพิธพร ที่ปรึกษาด้านกฎหมาย สำนักงานปลัดกระทรวงยุติธรรม นางสาวรวิวรรณ์ ศรีวนาภิรมย์ ผู้ช่วยปลัดกระทรวงยุติธรรม นางสาวพัชรศรี ศรีเมือง ผู้ช่วยปลัดกระทรวงยุติธรรม เข้าร่วมประชุม โดยมี พันตำรวจโท พงษ์ธร ธัญญสิริ ผู้อำนวยการสำนักงานกิจการยุติธรรม นางสาวสุพรรณี ประเสริฐทองกร รองผู้อำนวยการสำนักงานกิจการยุติธรรม พันตำรวจโท มนตรี บุญยโยธิน รองอธิบดีกรมคุมประพฤติ และเจ้าหน้าที่ที่เกี่ยวข้องทำหน้าที่ฝ่ายเลขานุการ
ที่ประชุมได้ร่วมพิจารณาประเด็นต่าง ๆ ต่อไปนี้
๑. ที่ประชุมรับทราบการจัดทำคำสั่งกระทรวงยุติธรมเรื่อง แต่งตั้งคณะกรรมการขับเคลื่อนร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม โดยปัจจุบันอยู่ระหว่างการเสนอรัฐมนตรีว่าการกระทรวงยุติธรรม เพื่อพิจารณาลงนาม
๒. ที่ประชุมได้เห็นชอบร่างรายละเอียดและแผนการเผยแพร่ประชาสัมพันธ์และสร้างความรับรู้เกี่ยวกับร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคมให้แก่ประชาชน และมีข้อสังเกต ดังนี้
- การจัดทำสื่อประชาสัมพันธ์ควรคำนึงถึงกลุ่มเป้าหมายให้รอบด้าน ไม่จำกัดแต่เพียงสตรีหรือเยาวชนเท่านั้น แต่ควรสร้างความตระหนักแก่ประชาชนทั่วไปด้วย
- ควรกำหนดเครื่องมือในการประชาสัมพันธ์อย่างทั่วถึง ไม่จำกัดแต่เพียงพื้นที่ในเมืองเพราะในพื้นที่ต่างจังหวัดอาจเข้าไม่ถึงอินเตอร์เน็ต
- ควรจัดทำ Infographic และคำอธิบายร่างพระราชบัญญัติฯ โดยใช้ภาษาที่เข้าใจง่าย และควรมีการปรับเปลี่ยนข้อมูลให้ครบถ้วนเหมาะสม และควรคำนึงถึงหน่วยงานเครือข่ายหรือหน่วยงานที่ต้องร่วมดำเนินการเกี่ยวกับร่างพระราชบัญญัติฯ เช่น สำนักงานศาลยุติธรรม เป็นต้น
- คลิปวิดีโอสั้น อธิบายร่างพระราชบัญญัติฯ เพื่อเสนอ ครม. หากสำนักงานกิจการยุติธรรมดำเนินการเสร็จสิ้นแล้ว ขอให้จัดส่งให้คณะกรรมการฯ ร่วมพิจารณาเนื้อหา ความเหมาะสมอีกครั้งก่อนเสนอต่อ ครม. หรือนำออกไปเผยแพร่ประชาสัมพันธ์
วันอังคารที่ 11 มกราคม 2565
ธอส.เปิดให้ดาวน์โหลดหนังสือรับรองดอกเบี้ยเงินกู้ได้ง่ายๆ ผ่าน แอป GHB ALL และ เว็บไซต์ www.ghbank.co.th พร้อมใช้สิทธิหักลดหย่อนภาษีจากดอกเบี้ยเงินกู้ยืมฯ ส่งตรงสรรพากรได้แล้ววันนี้
ธอส. เพิ่มความสะดวกให้กับลูกค้าธนาคารที่ต้องการยื่นแบบแสดงรายการภาษีเงินได้บุคคลธรรมดา ปีภาษี 2564 ที่ต้องการใช้สิทธิหักลดหย่อนดอกเบี้ยเงินกู้ยืมสินเชื่อเพื่อที่อยู่อาศัย ซึ่งสามารถหักลดหย่อนได้ตามที่จ่ายจริง แต่ไม่เกิน 100,000 บาท
ธนาคารอาคารสงเคราะห์ (ธอส.) เพิ่มความสะดวกให้กับลูกค้าธนาคารที่ต้องการยื่นแบบแสดงรายการภาษีเงินได้บุคคลธรรมดา ปีภาษี 2564 ที่ต้องการใช้สิทธิหักลดหย่อนดอกเบี้ยเงินกู้ยืมสินเชื่อเพื่อที่อยู่อาศัย ซึ่งสามารถหักลดหย่อนได้ตามที่จ่ายจริง แต่ไม่เกิน 100,000 บาท สามารถดาวน์โหลดหนังสือรับรองดอกเบี้ยเงินกู้ยืมกับ ธอส. ได้แบบง่าย ๆ และทำได้ด้วยตัวเองเพียงไม่กี่นาที โดยไม่ต้องเดินทางมาที่สาขาของธนาคาร เพื่อป้องกันความเสี่ยงจากการแพร่ระบาดของโรค COVID- 19 โดยดาวน์โหลดได้ผ่าน 2 ช่องทาง ดังนี้
1.Application : GHB ALL โดยเลือกแถบเมนูที่มุมซ้ายด้านล่าง กดที่ "บริการอื่น ๆ" เลือก "หนังสือรับรองดอกเบี้ยเงินกู้ / แจ้งสิทธิยกเว้นภาษี" แล้วเลือก "ขอหนังสือรับรองดอกเบี้ยเงินกู้" จากนั้นระบบจะแสดงข้อมูลหมายเลขบัญชีเงินกู้ ยอดชำระดอกเบี้ยประจำปี และให้กดที่ข้อความ "ขอรับเอกสาร" เพื่อกรอกอีเมลที่ลูกค้าต้องการรับหนังสือ หากกรอกครบถ้วนแล้วให้กด "ส่งอีเมล" ซึ่งระบบจะส่งหนังสือรับรองดอกเบี้ยไปยังอีเมลที่ลูกค้าระบุทันที
2.เว็บไซต์ธนาคารอาคารสงเคราะห์ www.ghbank.co.th โดยสามารถคลิกที่แถบเมนูหลักเลือก “บริการอิเล็กทรอนิกส์” และไปที่ "เว็บแอปพลิเคชัน" จากนั้นให้เลือก “ระบบพิมพ์หนังสือรับรองดอกเบี้ยเงินกู้ยืมประจำปี” เพื่อลงทะเบียนการใช้งานระบบ และกรอกข้อมูลให้ครบถ้วน อาทิ อีเมล เลขประจำตัวประชาชน เลขที่บัญชีเงินกู้ และหมายเลขโทรศัพท์มือถือ โดยหลังจากยืนยันการลงทะเบียนสำเร็จก็จะสามารถดาวน์โหลดหนังสือรับรองดอกเบี้ยเงินกู้ทางเว็บไซต์ได้ทันที
ทั้งนี้ สำหรับลูกค้าที่ทำสัญญากู้เงินตั้งแต่วันที่ 1 มกราคม 2564 เป็นต้นไป ที่ต้องการนำค่าใช้จ่ายจากการชำระดอกเบี้ยเงินกู้ยืมสินเชื่อเพื่อที่อยู่อาศัย มาใช้สิทธิลดหย่อนภาษีดอกเบี้ยเงินกู้ยืมฯ ในรอบปีภาษี 2564 เป็นต้นไป ต้องแจ้งใช้สิทธิเพื่อลดหย่อนภาษีเงินได้ดอกเบี้ยเงินกู้ยืมฯ และยินยอมให้ธนาคารนำส่งข้อมูลให้แก่กรมสรรพากร โดยสามารถแจ้งการใช้สิทธิดังกล่าวได้ ผ่านทาง Application : GHB ALL เพียงเลือกแถบเมนูที่มุมซ้ายด้านล่าง กดที่ "บริการอื่น ๆ" เลือก "หนังสือรับรองดอกเบี้ยเงินกู้/แจ้งสิทธิยกเว้นภาษี" จากนั้นเลือก "แจ้งใช้สิทธิยกเว้นภาษีเงินได้ดอกเบี้ยเงินกู้ยืม" และกดตกลง หรือ ผ่านทางเว็บไซต์ธนาคารที่ https://cm01.ghbank.co.th/consentRD หรือสแกน QR Code สำหรับลูกค้าที่ดำเนินการตามขั้นตอนข้างต้นแล้ว จะสามารถใช้สิทธิหักลดหย่อนภาษีดอกเบี้ยเงินกู้ยืมฯ ได้โดยไม่ต้องใช้หนังสือรับรองดอกเบี้ยจากธนาคารอีก เนื่องจากกรมสรรพากรสามารถใช้ข้อมูลที่ธนาคารนำส่งไปประกอบการใช้สิทธิลดหย่อนภาษีของลูกค้าได้สอบถามข้อมูลเพิ่มเติม หรือ ติดตามข้อมูลข่าวสารของธนาคารได้ที่ www.ghbank.co.th หรือศูนย์ลูกค้าสัมพันธ์(Call Center) โทร 0-2645-9000 หรือ Facebook Fanpage ธนาคารอาคารสงเคราะห์ และ Application : GHB ALL
https://www.ghbank.co.th/news/detail/public-relations/press-11-01-2022
วันอังคารที่ 19 เมษายน 2565
​รองปลัดฯ ภานุวัฒน์ ร่วมหารือบริษัท บีเอ็มดับเบิลยู (ประเทศไทย)
นายภานุวัฒน์ ตริยางกูรศรี รองปลัดกระทรวงอุตสาหกรรม ร่วมหารือกับนายอเล็กซานเดอร์ บารากา ประธานบริษัท บีเอ็มดับเบิลยู (ประเทศไทย) จำกัด
รองปลัดฯ ภานุวัฒน์ ร่วมหารือบริษัท บีเอ็มดับเบิลยู (ประเทศไทย)
วันนี้ (19 เมษายน 2565) นายภานุวัฒน์ ตริยางกูรศรี รองปลัดกระทรวงอุตสาหกรรม ร่วมหารือกับนายอเล็กซานเดอร์ บารากา ประธานบริษัท บีเอ็มดับเบิลยู (ประเทศไทย) จำกัด พร้อมด้วยคณะผู้บริหารระดับสูงของบริษัท บีเอ็มดับเบิลยู (ประเทศไทย) จำกัด เกี่ยวกับแนวทางการส่งเสริมให้เกิดการผลิตยานยนต์ไฟฟ้าในประเทศไทย โดยมี นายณัฐพล รังสิตพล อธิบดีกรมส่งเสริมอุตสาหกรรม และผู้บริหารระดับสูงของกระทรวงอุตสาหกรรม ร่วมหารือด้วย ณ ห้องประชุม 1 ชั้น 2 สำนักงานปลัดกระทรวงอุตสาหกรรม
วันพุธที่ 20 เมษายน 2565
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม ให้สหภาพแรงงานรัฐวิสาหกิจองค์การขนส่งมวลชนกรุงเทพเข้าพบ
เพื่อหารือขอให้เร่งรัดดำเนินการตามมติคณะรัฐมนตรี ตามหลักการของแผนฟื้นฟูกิจการองค์การขนส่งมวลชนกรุงเทพ
นายวิรัช พิมพะนิตย์ ที่ปรึกษารัฐมนตรีว่าการกระทรวงคมนาคม พร้อมด้วย นายสรพงศ์ ไพฑูรย์พงษ์ รองปลัดกระทรวงคมนาคม นายจิรุตม์ วิศาลจิตร อธิบดีกรมการขนส่งทางบก นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ นางพรรณี พุ่มพันธ์ รองอธิบดีกรมการขนส่งทางบก และหน่วยงานที่เกี่ยวข้อง ร่วมประชุมหารือกับนายบุญมา ป๋งมา รักษาการประธานสหภาพแรงงานรัฐวิสาหกิจองค์การขนส่งมวลชนกรุงเทพ (สร.ขสมก.) และตัวแทนสมาคมพัฒนารถร่วมบริการเอกชน เกี่ยวกับการขอให้เร่งรัดดำเนินการตามมติคณะรัฐมนตรีตามหลักการของแผนฟื้นฟูกิจการองค์การขนส่งมวลชนกรุงเทพ (ขสมก.) ในวันที่ 20 เมษายน 2565 ณ ห้องประชุมกระทรวงคมนาคม
นายวิรัช พิมพะนิตย์ กล่าวว่า สร.ขสมก. ได้มาขอพบเพื่อยื่นหนังสือขอให้กระทรวงฯ พิจารณาเร่งรัดให้ดำเนินการตามมติคณะรัฐมนตรี เมื่อวันที่ 25 มิถุนายน 2562 ที่ได้เห็นชอบในหลักการของแผนฟื้นฟูกิจการ ขสมก. สำหรับการดำเนินการตามกลยุทธ์และแนวทางต่าง ๆ พร้อมมีการกำหนดจัดหารถโดยสารใหม่ จำนวน 3,000 คัน และ ขสมก. ได้รับผลกระทบจากการที่ไม่ได้ดำเนินการตามมติคณะรัฐมนตรีในเส้นทาง 28 เส้นทางที่หายไป โดยมีข้อเสนอสรุปได้ดังนี้
1. เร่งรัดหน่วยงานที่เกี่ยวข้องดำเนินการให้แผนฟื้นฟู (ฉบับปรับปรุง) ผ่านความเห็นชอบจากคณะรัฐมนตรีโดยเร็ว
2. ประชาชนและพนักงาน ขสมก. อาจได้รับผลกระทบจากการปรับอัตราค่าโดยสารจากเดิมเก็บค่าโดยสาร 8 บาท กรมการขนส่งทางบกได้ให้สัมปทานรายใหม่โดยเก็บค่าโดยสารเริ่มต้นที่ 15 - 25 บาท
3. การประกาศข้อกำหนดของกรมการขนส่งทางบกที่ให้เปิดประมูสเส้นทางนั้นไม่มีความเป็นธรรมกับผู้ประกอบการรายเดิม เนื่องจากมีทรัพย์สินที่ต้องบริหารจัดการ จึงขอให้กรมการขนส่งทางบกชะลอการบังคับใช้ และเปิดโอกาสให้นำรถเก่าที่มีอยู่นำมาปรับปรุงเครื่องยนต์ หรือเปลี่ยนเป็น EV
4. ให้ สร.ขสมก. เข้ามามีส่วนร่วมในการแสดงความคิดเห็น และแก้ปัญหาความเดือดร้อนของพนักงาน ตามบทบัญญัติของรัฐธรรมนูญ
ที่ปรึกษารัฐมนตรีว่าการกระทรวงคมนาคม กล่าวเพิ่มเติมว่า กระทรวงฯ รับทราบข้อเสนอของ สร.ขสมก. และไม่ได้นิ่งนอนใจโดยเร่งดำเนินการในส่วนที่อยู่ในความรับผิดชอบ โดยจะทำเป็นข้อสรุปประสานไปยังหน่วยงานที่เกี่ยวข้องพิจารณา เพื่อนำเสนอในประชุมที่คณะกรรมการบริหารกิจการ ขสมก. ในการหาแนวทางแก้ไขปัญหาร่วมกันต่อไป
วันเสาร์ที่ 27 สิงหาคม 2565
รองโฆษกรัฐบาลเผย ปีการศึกษา65 กยศ. ขอกู้แล้วกว่า 5.9 แสนราย อยู่ระหว่างชำระหนี้รวมทั้งหมด 3.4 ล้านราย
รองโฆษกรัฐบาลเผย ปีการศึกษา65 กยศ. ขอกู้แล้วกว่า 5.9 แสนราย อยู่ระหว่างชำระหนี้รวมทั้งหมด 3.4 ล้านราย
วันที่ 27 สิงหาคม 2565 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า รัฐบาลให้ความสำคัญกับการศึกษาของคนไทยทุกคน รวมถึงพัฒนาสร้างโอกาสทางการศึกษาให้เด็กทุกคนได้อยู่ในระบบการศึกษา กองทุนเงินให้กู้ยืมเพื่อการศึกษา (กยศ.) เป็นอีกหน่วยงานสำคัญของรัฐที่ทำหน้าที่ให้กู้ยืมเงินแก่นักเรียนหรือนักศึกษาที่ขาดแคลนทุนทรัพย์เพื่อเป็นค่าเล่าเรียน ค่าใช้จ่ายที่เกี่ยวเนื่องกับการศึกษา และค่าใช้จ่ายที่จำเป็นในการครองชีพระหว่างศึกษา โดยปีการศึกษา 2565 กองทุนฯ ได้เตรียมเงินงบประมาณให้กู้ยืมจำนวน 38,000 ล้านบาท เพื่อรองรับนักเรียน นักศึกษา จำนวนกว่า 600,000 คน จากรายงานของ กยศ.พบว่า มีผู้ยื่นกู้แล้ว 590,796 คน รวมวงเงินให้กู้กว่า 27,881 ล้านบาท (ข้อมูล ณ 31 ก.ค. 65)
ทั้งนี้ งบประมาณที่ให้กู้ยืมไม่ใช้เงินงบประมาณแผ่นดิน แต่ใช้เงินกองทุนที่ลูกหนี้ใช้คืนหนี้ จึงเสมือนกับเป็นเงินที่รุ่นพี่ส่งมอบโอกาสแก่รุ่นน้อง โดยกองทุนมีเงินหมุนเวียนจากการชำระคืนกว่า 30,000 ล้านบาทต่อปี ทำให้กองทุนมีเงินให้นักเรียน นักศึกษารุ่นต่อๆไป โดยไม่ต้องใช้งบประมาณแผ่นดินตั้งแต่ปีการศึกษา 2561 เป็นต้นมา ซึ่งปัจจุบัน มีผู้กู้ยืมที่อยู่ระหว่างชำระหนี้จำนวน 3,458,429 ราย แบ่งเป็น ยอดหนี้คงเหลือจำนวน 337,857 ล้านบาท อยู่ในช่วงปลอดหนี้ 1,056,958 ราย ชำระหนี้เสร็จสิ้นแล้ว 1,633,702 ราย และ เสียชีวิตทุพพลภาพ 68,369 ราย และ กยศ. จะยังคงเดินหน้าให้ความช่วยเหลือผ่านมาตรการต่างๆเพื่อให้ลูกหนี้สามารถผ่อนชำระหนี้ได้ตามศักยภาพ ไม่ต้องแบกภาระดอกเบี้ยปรับ
“สำหรับนักเรียน นักศึกษาสามารถยื่นกู้ยืมและทำธุรกรรมผ่านโทรศัพท์มือถือด้วยแอปพลิเคชัน “กยศ.Connect” และสามารถทำสัญญาเงินกู้ยืมได้โดยไม่ต้องมีผู้ค้ำประกันอีกด้วย ทั้งนี้ การอุดหนุนงบประมาณเป็นไปตามความต้องการและความจำเป็นของผู้ที่ขาดแคลนทุนทรัพย์ในแต่ละปี ย้ำ กยศ.จะเป็นหลักประกันให้ทุกครอบครัว คนที่ขาดแคลนสามารถกู้เงินได้ทุกคน โดยไม่มีข้อจำกัด เพื่อให้โอกาสทุกคนอย่างเท่าเทียมในการเข้าถึงการศึกษา” นางสาวรัชดาฯ กล่าว
................
วันพฤหัสบดีที่ 6 มกราคม 2565
รัฐมนตรีว่าการกระทรวงยุติธรรม สั่งกรมคุ้มครองสิทธิเร่งเยียวยา-ช่วยเหลือเหยื่อถูกรปภ.ข่มขืนคาคอนโดเพชรเกษม
รัฐมนตรีว่าการกระทรวงยุติธรรม สั่งกรมคุ้มครองสิทธิเร่งเยียวยา-ช่วยเหลือเหยื่อถูกรปภ.ข่มขืนคาคอนโดเพชรเกษม ชี้ร่างกม.JSOC กำลังเข้าสภา หวังทุกภาคส่วนช่วยผลักดันให้สำเร็จ แก้ปัญหาทำผิดซ้ำคดีอุกฉกรรจ์ ช่วยสังคมปลอดภัยมากขึ้น
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงกรณี นายมนตรี ใหญ่กระโทก พนักงานรักษาความปลอดภัยก่อเหตุข่มขืนภายในคอนโดมิเนียมแห่งหนึ่ง ถนนเพชรเกษม เขตบางแค ว่า ก่อนอื่นตนต้องขอแสดงความเสียใจกับผู้เสียหาย และตนได้สั่งการให้กรมคุ้มครองสิทธิและเสรีภาพ ให้ความช่วยเหลือผู้เสียหายตามแนวทางยุติธรรมสร้างสุข ยุติธรรมเชิงรุก สร้างสุขให้ประชาชน โดยขณะนี้ทราบว่า ตำรวจอยู่ระหว่างการสอบสวนสืบสวนและรวบรวมพยานหลักฐาน เพื่อติดตามผู้ก่อเหตุมาดำเนินคดี ในช่วงเดือนที่ผ่านมาเราจะเห็นได้ว่ามีผู้กระทำผิดซ้ำซากเยอะมาก ซึ่งขณะนี้ ร่าง พ.ร.บ.ป้องกันการกระทำผิดซ้ำของผู้กระทำความผิดคดีอุกฉกรรจ์ที่ใช้ความรุนแรง พ.ศ.... หรือกฎหมาย JSOC เพื่อแก้ปัญหาดังกล่าว โดยกำลังรอเข้าสู่สภาผู้แทนราษฎร หากสภาเปิดการประชุมน่าจะเข้าสู่การพิจารณาได้ ซึ่งตนผลักดันร่างกฎหมายนี้มานานถึง 1 ปี โดยตนได้ให้ น.ส.ณัฐภัสส์ ยงใจยุทธ ผู้ช่วยรมว.ยุติธรรม เป็นตัวแทนในการดูแลหลักการของร่างกฎหมายนี้
"ถึงเวลาที่ทุกคนในสังคมจะร่วมกันเป็นเจ้าของและช่วยกันผลักดันให้กฎหมายนี้สำเร็จ เพื่อความปลอดภัยของทุกคนในสังคม คนที่ไม่ได้ถูกกระทำมักมองข้าม แต่คนที่โดนหรือมีญาติพี่น้องโดนจะเข้าใจ เราต้องเข้าใจและเห็นอกเห็นใจของผู้ถูกกระทำ และผมหวังว่า ส.ส.และประชาชนทุกท่านจะช่วยผลักดันสนับสนุนร่างที่เป็นประโยชน์นี้ โดยที่ผ่านมาในการทำกฎหมายผมยึดประโยชน์สังคมเป็นหลัก และร่างกฎหมาย JSOC ฉบับนี้ เราไม่ได้ร่างมาลอยๆแต่ใช้หลัก เมแกนลอว์ ของสหรัฐที่เคยมีกรณีเด็กหญิงถูกข่มขืนจนเสียชีวิต ซึ่งถ้าสังคมรับรู้ มีบุคคลอันตรายอยู่ในสังคมนั้น ก็จะไม่มีคนตาย ผมจึงอยากให้ทุกคนช่วยกันผลักดันกฎหมาย JSOCให้สำเร็จ"นายสมศักดิ์ กล่าว
นายสมศักดิ์ กล่าวอีกว่า ในส่วนของการช่วยเหลือเบื้องต้นผู้เสียหายมีสิทธิได้รับเงินช่วยเหลือเยียวยาผู้เสียหายในคดีอาญา ดังนี้ 1.ค่าใช้จ่ายที่จำเป็นในการรักษาพยาบาลให้จ่ายเท่าที่จ่ายจริง แต่ไม่เกิน 40,000 บาท 2.ค่าฟื้นฟูสมรรถภาพทางร่างกายและจิตใจให้จ่ายเท่าที่จ่ายจริง แต่ไม่เกิน 20,000 บาท 3. ค่าขาดประโยชน์ทำมาหาได้ และ4.ค่าตอบแทนความเสียหายอื่น แต่ไม่เกิน 50,000 บาท โดยการจ่ายค่าตอบแทนฯ ขึ้นอยู่กับดุลพินิจในการพิจารณาของคณะอนุกรรมการฯ ซึ่งตนได้ขอให้คณะอนุกรรมการเร่งพิจารณาโดยเร็วเพื่อช่วยเหลือผู้เสียหาย นอกจากนี้เจ้าหน้าที่จะให้คำปรึกษาทางด้านกฎหมายด้วย โดยผู้เสียหายนัดหมายให้เจ้าหน้าที่เข้าพบในวันที่ 7 ม.ค.
วันอังคารที่ 16 พฤศจิกายน 2564
สธ. เปิดหอผู้ป่วยในดูแลผู้ป่วยฉุกเฉินทางจิตเวชและยาเสพติด คืนคุณภาพชีวิตให้ผู้ผ่านการบำบัด
ปลัดกระทรวงสาธารณสุข  เปิดหอผู้ป่วยในรองรับผู้ป่วยจิตเวชและยาเสพติดที่มีภาวะเร่งด่วนฉุกเฉินในโรงพยาบาลศูนย์/โรงพยาบาลทั่วไป ให้ได้รับการรักษาอย่างมีประสิทธิภาพ กลับไปใช้ชีวิตในสังคมอย่างมีความสุข ปี 2564 เปิดแล้ว 15 แห่ง
ปลัดกระทรวงสาธารณสุข เปิดหอผู้ป่วยในรองรับผู้ป่วยจิตเวชและยาเสพติดที่มีภาวะเร่งด่วนฉุกเฉินในโรงพยาบาลศูนย์/โรงพยาบาลทั่วไป ให้ได้รับการรักษาอย่างมีประสิทธิภาพ กลับไปใช้ชีวิตในสังคมอย่างมีความสุข ปี 2564 เปิดแล้ว 15 แห่ง ตั้งเป้าปี 2565 เพิ่มอีก 23 แห่ง
วันนี้ (16 พฤศจิกายน 2564) ที่โรงแรม เซอร์ เจมส์ ลอดจ์ อ.มวกเหล็ก จ.สระบุรี นายแพทย์เกียรติภูมิ วงศ์รจิตปลัดกระทรวงสาธารณสุข พร้อมด้วย นายแพทย์หม่อมหลวงสมชาย จักรพันธุ์ ประธานคณะที่ปรึกษารัฐมนตรีว่าการกระทรวงสาธารณสุข ร่วมประชุมเชิงปฏิบัติการขับเคลื่อนการเปิดหอผู้ป่วยในจิตเวชและยาเสพติดในโรงพยาบาลศูนย์/โรงพยาบาลทั่วไปสังกัดสำนักงานปลัดกระทรวงสาธารณสุข ประจำปีงบประมาณ 2565 เพื่อแลกเปลี่ยนเรียนรู้แนวทางการเปิดหอผู้ป่วยในจิตเวชและยาเสพติด โดยมีผู้บริหารและเจ้าหน้าที่ที่เกี่ยวข้องเข้าร่วมจำนวน 150 คน
นายแพทย์เกียรติภูมิ กล่าวว่า การเปิดหอผู้ป่วยในจิตเวชและยาเสพติดในโรงพยาบาลศูนย์/โรงพยาบาลทั่วไปสังกัดสำนักงานปลัดกระทรวงสาธารณสุข จะช่วยให้ผู้ป่วยจิตเวชและยาเสพติดที่มีความเสี่ยงก่อความรุนแรงและมีภาวะเร่งด่วนฉุกเฉินหรือมีโรคร่วมและมีภาวะแทรกซ้อนทางกายได้รับการรักษาอย่างมีประสิทธิภาพ รวมทั้งมีระบบการส่งต่อเป็นเครือข่ายอย่างไร้รอยต่อ ตามแผนปฏิบัติการด้านการป้องกันและปราบปรามยาเสพติด ภายใต้ยุทธศาสตร์ด้านความมั่นคงของชาติ และเป็นนโยบายเร่งด่วนของรัฐบาลในการแก้ไขปัญหายาเสพติดซึ่งสอดคล้องกับนโยบายมุ่งเน้นของกระทรวงสาธารณสุขในการพัฒนาคุณภาพระบบบริการก้าวหน้า
โดยบูรณาการการทำงานร่วมกับหน่วยงานที่เกี่ยวข้อง อาทิ กระทรวงมหาดไทย ชุมชน เป็นต้นและดำเนินงานตามประมวลกฎหมายยาเสพติด ปี 2565 ซึ่งเพิ่งประกาศเมื่อวันที่ 8 พฤศจิกายน 2564 ที่ผ่านมา และจะมีผลบังคับใช้ 30 วันหลังประกาศ เน้นการบำบัดยาเสพติดอย่างต่อเนื่อง (โรคเรื้อรัง) ลดอันตรายและป้องกันอาการทางจิต รวมถึงยกเลิกการบังคับบำบัด เหลือการบำบัดแบบสมัครใจและแบบต้องโทษ โดยศาลจะใช้ดุลพินิจให้มาบำบัดก่อนจะพิจารณาลงโทษ และเน้นการดูแลรักษาร่วมกับชุมชน
“ผู้ติดยาเสพติดทุกคน ถือเป็นผู้ป่วยที่มีปัญหาด้านสังคมและจิตใจ การช่วยเหลือดูแลรักษาอาจมีความยุ่งยากซับซ้อน การพัฒนาระบบบริการด้านจิตเวชและยาเสพติดจะช่วยให้ผู้ป่วย ครอบครัว และชุมชนสามารถเข้าถึงการบำบัดรักษาได้มากขึ้น กลับมาใช้ชีวิตร่วมกันในสังคมได้อย่างมีความสุข” นพ.เกียรติภูมิ กล่าว
ทั้งนี้ ในปีงบประมาณ 2564 ศูนย์อำนวยการป้องกันและปราบปรามยาเสพติด กระทรวงสาธารณสุขได้ขับเคลื่อนการเปิดหอผู้ป่วยในจิตเวชและยาเสพติดในโรงพยาบาลแล้ว 15 แห่ง อาทิ โรงพยาบาลเชียงรายประชานุเคราะห์โรงพยาบาลตาก โรงพยาบาลแพร่ เป็นต้น ปีงบประมาณ 2565 ตั้งเป้าเพิ่มอีก 23 แห่ง โดยภาพรวมขณะนี้มีทรัพยากรเตียงด้านจิตเวชทั่วประเทศ จำนวนกว่า 6,661 เตียง
****************************** 16 พฤศจิกายน 2564
วันศุกร์ที่ 1 เมษายน 2565
บริษัท รถไฟฟ้า ร.ฟ.ท. จำกัด สวัสดีปีใหม่ไทยผู้โดยสารเนื่องในโอกาสเทศกาลสงกรานต์ ส่งมอบความสุข และความห่วงใย ผ่านกิจกรรมการตลาดสุดพิเศษ
ทั้งในรูปแบบออฟไลน์ และออนไลน์ แจกฟรี! หน้ากากอนามัย KF94 (Korea Design) 100,000 ชิ้น (10,000 ชุด) และบัตรของขวัญมูลค่า 200 บาท 50 รางวัล
บริษัท รถไฟฟ้า ร.ฟ.ท. จำกัด (รฟฟท.) กระทรวงคมนาคม หรือผู้ให้บริการรถไฟฟ้าชานเมืองสายสีแดง สวัสดีปีใหม่ไทยผู้โดยสารเนื่องในโอกาสเทศกาลสงกรานต์ จัดกิจกรรมการตลาดสุดพิเศษ เพื่อส่งมอบความสุข และความห่วงใยให้แก่ผู้โดยสาร ทั้งรูปแบบออฟไลน์ และออนไลน์ โดยส่งมาสคอต “MR.RED Line” ออกแจกหน้ากากอนามัย KF94 (Korea Design) จำนวน 100,000 ชิ้น (10,000 ชุด) ภายในระบบรถไฟฟ้าชานเมืองสายสีแดงทุกสถานี และแจกบัตรของขวัญมูลค่า 200 บาท 50 รางวัล ให้แก่ผู้โดยสารที่ร่วมสนุกโพสต์ภาพการใช้บริการรถไฟฟ้าชานเมืองสายสีแดงลงใน Instagram ส่วนตัว และติดแฮชแท็ก #สวัสดีปีใหม่ไทยรถไฟฟ้าสายสีแดง และแท็กมาที่ Instagram red_line_srtet
นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด หรือผู้ให้บริการรถไฟฟ้าชานเมืองสายสีแดง เปิดเผยว่าเนื่องในโอกาสเทศกาลสงกรานต์ประจำปี 2565 บริษัทฯถือโอกาสสวัสดีปีใหม่ไทยผู้โดยสาร พร้อมส่งมอบความสุข และความห่วงใยให้แก่ผู้โดยสารด้วยกิจกรรมการตลาดทั้งรูปแบบออฟไลน์ และออนไลน์
โดยกิจกรรมการตลาดออฟไลน์ บริษัทฯส่งมาสคอต “MR.RED Line” เป็นตัวแทนอวยพรปีใหม่ไทยและแจกหน้ากากอนามัย KF94 (Korea Design) จำนวน 100,000 ชิ้น (10,000 ชุด) ภายในระบบรถไฟฟ้าชานเมืองสายสีแดงทุกสถานี ในวันที่ 11 - 12 เมษายน 2565 ระหว่างเวลา 06.00 – 18.00 น.
สำหรับกิจกรรมการตลาดออนไลน์ เปิดโอกาสให้ผู้โดยสารร่วมสนุกโพสต์ภาพการใช้บริการรถไฟฟ้าชานเมืองสายสีแดงลงใน Instagram ส่วนตัว และติดแฮชแท็ก #สวัสดีปีใหม่ไทยรถไฟฟ้าสายสีแดง และแท็กมาที่ Instagram red_line_srtet ตั้งแต่วันที่ 13 - 15 เมษายน 2565 โดยผู้ร่วมสนุกกิจกรรมต้องตั้งค่า Instagram ส่วนตัวเป็นสาธารณะ ภาพที่ถูกใจคณะกรรมการรับบัตรของขวัญมูลค่า 200 บาท จำนวน 50 รางวัล ส่งตรงถึงบ้านฟรีโดยไม่มีค่าใช้จ่าย ประกาศผลการร่วมสนุกวันที่ 25 เมษายน 2565 ทั้งนี้การตัดสินของคณะกรรมการถือเป็นที่สิ้นสุด
บริษัทหวังเป็นอย่างยิ่งว่าผู้โดยสารจะได้รับความสุข และรู้สึกถึงความปลอดภัยทุกครั้งจากการใช้บริการรถไฟฟ้าชานเมืองสายสีแดง
หากมีข้อสงสัยสามารถติดต่อสอบถามรายละเอียดข้อมูลเพิ่มเติมได้ที่ส่วนบริการลูกค้า 1690 ตลอด 24 ชั่วโมง รถไฟฟ้าสายสีแดง ยกระดับคุณภาพชีวิตชานเมือง
วันอาทิตย์ที่ 22 สิงหาคม 2564
รัฐสนับสนุนค่าใช้จ่าย รพ. รับผู้ป่วยโควิด-19 รักษาที่ภูมิลำเนา
วันอังคารที่ 13 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลกำหนดแนวทางเบิกค่าใช้จ่ายให้โรงพยาบาลในการรับส่งผู้ติดเชื้อโควิด-19 จากพื้นที่ กทม.และปริมณฑล กลับไปรักษาตัวในโรงพยาบาลตามภูมิลำเนาของผู้ป่วยแต่ละคน เป็นค่าพาหนะรับส่งผู้ป่วย จ่ายตามจริงไม่เกิน 500 บาท ส่วนระยะทางไกลมากกว่า 50 กม. จ่ายเริ่มต้น 500 บาท และเพิ่มอีก กม.ละ 4 บาท นอกจากนี้ ยังสนับสนุนค่าชุด PPE และค่าทำความสะอาดพาหนะ ไม่เกิน 3,700 บาท/ครั้ง เพื่อลดปัญหาการรอเตียงในพื้นที่ระบาด และช่วยบรรเทาภาระค่าใช้จ่ายแก่โรงพยาบาล ทั้งนี้ ผู้ที่ต้องการใช้สิทธิ์ดังกล่าวสามารถ ติดต่อสายด่วน สปสช. 1330 ได้ตลอด 24 ชั่วโมง
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 23 กันยายน 2564
เปิดงาน SUBCON Thailand 2021  เชื่อมโยงผู้ซื้อ/ผู้ผลิตชิ้นส่วนไทยสู่ตลาดโลก
เลขาธิการบีโอไอกล่าวต้อนรับเข้าสู่การจัดงาน SUBCON Thailand 2021 Virtual Edition งานแสดงชิ้นส่วนอุตสาหกรรมและการจับคู่ธุรกิจชั้นนำของภูมิภาคอาเซียนในรูปแบบออนไลน์ ระหว่างวันที่ 20 – 27 กันยายนนี้
คาดเกิดการจับคู่ซื้อขายออนไลน์ระหว่างผู้ซื้อและผู้ผลิตชิ้นส่วนมากกว่า 300 คู่ มูลค่าไม่ต่ำกว่า 1,000 ล้านบาท
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ)กล่าวต้อนรับเข้าสู่การจัดงานSUBCON Thailand2021Virtual Editionงานแสดงชิ้นส่วนอุตสาหกรรมและการจับคู่ธุรกิจชั้นนำของภูมิภาคอาเซียน จัดขึ้นระหว่างวันที่20 – 27กันยายน2564ซึ่งจากสถานการณ์การแพร่ระบาดของไวรัสโควิด-19 ที่ส่งผลกระทบกับทุกประเทศทั่วโลก การจัดงานSUBCON Thailand2021ปีนี้ จึงจัดเป็นรูปแบบออนไลน์ทั้งสิ้น เพื่อที่จะยังคงกิจกรรมสร้างโอกาสด้านการค้าและการลงทุนให้กับอุตสาหกรรมชิ้นส่วนที่เข้าร่วมงานทั้งในระดับภูมิภาคและระดับนานาชาติเช่นเคยศักยภาพของอุตสาหกรรมสนับสนุนหรืออุตสาหกรรมชิ้นส่วนนั้นเป็นปัจจัยสำคัญของความสำเร็จในอุตสาหกรรมหลักๆ ของประเทศไทย เช่น อุตสาหกรรมยานยนต์ไฟฟ้าและอิเล็กทรอนิกส์ เครื่องจักร หุ่นยนต์ และระบบอัตโนมัติ เป็นต้น ซึ่งที่ผ่านมา บีโอไอได้ดำเนินกิจกรรมต่างๆ อย่างต่อเนื่องเพื่อส่งเสริมอุตสาหกรรมชิ้นส่วนให้เติบโตและมีศักยภาพในการแข่งขัน เพื่อให้ประเทศไทยเป็นผู้เล่นหลักในห่วงโซ่อุปทานระดับโลก และการจัดงานSUBCON Thailandถือเป็นหนึ่งในเครื่องมือที่จะช่วยส่งเสริมให้สามารถบรรลุวัตถุประสงค์ดังกล่าว
“แม้ว่าสถานการณ์โควิดยังไม่คลี่คลาย แต่งานซับคอนไทยแลนด์ยังคงเป็นกิจกรรมสำคัญที่เราเดินหน้าเพื่อให้เป็นสถานที่พบปะทางธุรกิจที่สำคัญสำหรับผู้ประกอบการในอุตสาหกรรมเป้าหมายของประเทศ ในปีนี้คาดว่าจะมีผู้ซื้อชิ้นส่วนอุตสาหกรรมรายใหญ่กว่า 100 รายจากทั่วโลก และผู้ผลิตชิ้นส่วนคุณภาพสูงกว่า 80 รายจากอุตสาหกรรมหลัก เช่น ยานยนต์ เครื่องใช้ไฟฟ้า อิเล็กทรอนิกส์ เครื่องจักรและอุตสาหกรรมแห่งอนาคต อาทิ การบำรุงรักษาและซ่อมแซมการบิน อุปกรณ์ทางการแพทย์ ระบบราง หุ่นยนต์ และระบบอัตโนมัติ เป็นต้น และคาดว่าจะเกิดการจับคู่ธุรกิจออนไลน์มากกว่า 300 คู่ คิดเป็นมูลค่าธุรกิจไม่ต่ำกว่า 1,000 ล้านบาท ซึ่งเชื่อมั่นอย่างยิ่งว่าความสำเร็จของงานดังกล่าวจะนำไปสู่การฟื้นตัวของซัพพลายเออร์ผลิตชิ้นส่วนในประเทศไทย และการเติบโตของซัพพลายเชนในประเทศไทย ในอุตสาหกรรมที่มีแนวโน้มขยายตัวในตลาดโลกในขณะนี้” เลขาธิการบีโอไอกล่าว
*******************************
วันพุธที่ 1 กันยายน 2564
​ปลัดกระทรวงยุติธรรม เป็นวิทยากรบรรยายในหัวข้อ ทนายความกับกระบวนการยุติธรรม ผ่านระบบการประชุมทางไกล (Video Conference)
​ปลัดกระทรวงยุติธรรม เป็นวิทยากรบรรยายในหัวข้อ ทนายความกับกระบวนการยุติธรรม ให้แก่ผู้เข้ารับการฝึกอบรมวิชาว่าความ รุ่นที่ ๕๗
ในวันพุธที่ ๑ กันยายน ๒๕๖๔ เวลา ๑๓.๐๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ได้รับเกียรติเป็นวิทยากรในการฝึกอบรมวิชาว่าความภาคทฤษฎี ให้แก่ผู้เข้ารับการฝึกอบรมวิชาว่าความ รุ่นที่ ๕๗ ในหัวข้อ ทนายความกับกระบวนการยุติธรรม จัดโดย สภาทนายความ ในพระบรมราชูปถัมภ์ ผ่านระบบการประชุมทางไกล (Video Conference) โดยมีใจความสำคัญเกี่ยวกับบทบาทภารกิจทนายความ รวมถึงคุณสมบัติของทนายความที่เกี่ยวข้องกับกระบวนการยุติธรรม ที่จะสามารถส่งเสริมสนับสนุนการขับเคลื่อนกระบวนการยุติธรรมให้มีประสิทธิภาพ นอกจากนี้ได้ให้แง่คิดมุมมองในด้านการปรับตัวในการทำงานเพื่อรับความเปลี่ยนแปลงของกระบวนการยุติธรรมในอนาคต และขอให้ยึดถือในคุณธรรมของผู้ประกอบวิชาชีพทนายความเพื่อให้ความรู้และความช่วยเหลือประชาชนได้เกิดประโยชน์สูงสุด